Samferdselsdepartementet har engasjert Dovre Group og Transportøkonomisk Institutt til å se nærmere på Bypakke Grenland. Arbeidet med kvalitetssikringen av Bypakka har tatt lengre tid enn forventet. Men nå er rapporten fra konsulentselskapene like rundt hjørnet.

– Vi er lovet at rapporten skal komme i midten av januar, sier rådgiver Sjur Garaas i departementet.

I rapporten gjør konsulentene blant annet en vurdering av antall bomstasjoner og hvor de bør plasseres. Etter at rapporten er levert til departementet, skal departementet lage en innstilling til Stortinget. Målet er at saken behandles i Stortinget i løpet av våren, sier statssekretær Bård Hoksrud (Frp)

– Behandlingen har tatt lang tid. Men det har ikke vært noe trenering fra vår side, sier Hoksrud.

Han fortsetter:

– Med et annet politisk flertall etter kommunevalget, er det mulig å gjøre endringer i Bypakka. Det er mulig å ta bort et par antennepunkter.

Hoksrud påpeker at det koster 2,5-3 millioner i året å drifte bommene, eller de såkalte antennepunktene.

– Alt tyder på at antennepunktet på Vold ikke vil gi nok inntekter til å finansiere seg selv. Bare her er det rundt 30 millioner spart på de 9,5 årene bomstasjonene er planlagt å stå. Så det finnes muligheter for å gjøre endringer i Bypakka, som et nytt flertall kan se på etter valget, sier han.

Budsjettavtalen med KrF og Venstre medførte også noe mer midler til belønningsordningen.

– Bypakka og belønningsordningen henger jo sammen. Og i Bypakka er det mange kollektivtiltak som bilistene må betale for. Her kan det brukes mer penger fra belønningsordningen for å lette trykket på bilistene, sier Hoksrud til TA.

SVÆRT UROLIG

Fylkesordfører Terje Riis-Johansen (Sp) sier han blir svært urolig over de nye uttalelsene fra Hoksrud.

– Dette er oppsiktsvekkende opplysninger. At en statssekretær åpner for omkamp lokalt, i en sak som det er tatt beslutning i, har jeg ikke hørt om før, sier fylkesordføreren.

– Nå må vi gå noen runder lokalt. Dette stiller jo den trege saksbehandlingen i departementet i et helt annet lys. Hvis Hoksrud ønsker at det skal bli en ny behandling av Bypakka i by- og kommunestyrene, blir jeg svært urolig for at han også ønsker å bruke lang tid på denne saken. Dette bringer en helt ny dimensjon inn i saken, sier Riis-Johansen.

Han mener saken allerede er langt på overtid fra departementets side.

– Slike prosesser er avhengig av hva slags bestillinger som blir gitt. Det vet jeg mye om, sier den tidligere statsråden.

Han mener 1. april må være departementets frist for å få Bypakka gjennom i Stortinget.

– Her har departementet et kjempeansvar, i det som har vært en ekstremt langtrukken prosess.

Når Stortinget har godkjent bypakka med bompenger, kan bomselskapet ta opp lån.

– Vi har vedtak om at vi skal være i gang med gravemaskiner før innkrevingen starter, sier Riis-Johansen.

Totalt skal det investeres 2,5 milliarder kroner i vei, buss, gang/sykkel og bymiljø. Rundt 1,5 milliarder skal hentes inn gjennom bompenger.